钦定古今图书集成/理学汇编/学行典/第171卷 > 陈栎
## 钦定古今图书集成/理学汇编/学行典/第171卷 > 陈栎

按《元史陈栎传》，“栎字寿翁，徽之休宁人。栎生三岁，祖
母吴氏口授《孝经》《论语》，辄成诵。五岁入小学，即涉猎
经史。七岁通进士业。十五，乡人皆师之。宋亡，科举废，
栎慨然发愤，致力于圣人之学，涵濡玩索，贯穿古今。
尝以谓有功于圣门者莫若朱熹氏。熹没未久，而诸
家之说往往乱其本真，乃著《四书发明》《书传纂疏》《礼
记集义》等书，亡虑数十万言，凡诸儒之说有畔于朱
氏者，刊而去之，其微辞隐义则引而伸之，而其所未
备者，复为说以补其阙。”于是朱熹之说大明于世。延
祐初，诏以科举取士，栎不欲就试，有司强之，试乡闱
中选，遂不复赴礼部。教授于家，不出门户者数十年。
性孝友，尤刚正，日用之闲，动中礼法。与人交不以势
合，不以利迁，善诱学者，谆谆不倦。临川吴澄，尝称栎有功于朱氏为多，凡江东人来受业于澄者，尽遣而
归栎。栎所居堂曰定宇，学者因以定宇先生称之。元
统二年卒，年八十三。揭《徯斯》志其墓，乃与吴澄并称
曰：“澄居通都大邑，又数登用于朝，天下学者四面而
归之，故其道远而章”，尊而明。栎居万山闲，与木石俱，
而足迹未尝出乡里。故其学“必待其书之行，天下乃
能知之，及其行也，亦莫之御。是可谓豪杰之士矣。”世
以为知言。